b"\n_START_ARTICLE_\nEfect de fondator\n_START_PARAGRAPH_\nEfectul de fondator reprezint\xc4\x83, \xc3\xaen genetica popula\xc8\x9biilor, pierderea variabilit\xc4\x83\xc8\x9bii genetice ce apare atunci c\xc3\xa2nd o nou\xc4\x83 popula\xc8\x9bie are ca origine un num\xc4\x83r foarte mic de indivizi dintr-o popula\xc8\x9bie mai mare. Acest concept a fost dezvoltat pentru prima dat\xc4\x83 \xc3\xaen mod complet de Ernst Mayr \xc3\xaen 1952 folosind lucr\xc4\x83ri teoretice deja existente, cum ar fi cele ale lui Sewall Wright. Ca urmare a pierderii variabilit\xc4\x83\xc8\x9bii genetice, noua popula\xc8\x9bie poate fi complet diferit\xc4\x83, at\xc3\xa2t genetic c\xc3\xa2t \xc8\x99i fenotipic, de popula\xc8\x9bia mam\xc4\x83 din care este derivat\xc4\x83. \xc3\x8en cazuri extreme, se consider\xc4\x83 c\xc4\x83 efectul fondator poate participa la procesul de specia\xc8\x9bie \xc8\x99i la evolu\xc8\x9bia ulterioar\xc4\x83 de noi specii. _NEWLINE_\xc3\x8en figura indicat\xc4\x83, popula\xc8\x9bia original\xc4\x83 are aproximativ un num\xc4\x83r egal de indivizi reprezenta\xc8\x9bi prin punctele albastre \xc8\x99i ro\xc8\x99ii. Cele trei popula\xc8\x9bii fondatoare mici arat\xc4\x83 c\xc4\x83 o culoare sau alta poate predomina (efect de fondator), ca urmare a e\xc8\x99antion\xc4\x83rii aleatorii din popula\xc8\x9bia original\xc4\x83. Un efect al g\xc3\xa2tului de sticl\xc4\x83 (population bottleneck \xc3\xaen englez\xc4\x83), reprezent\xc3\xa2nd reducerea important\xc4\x83 a num\xc4\x83ului de indivizi ai unei popula\xc8\x9bii, poate provoca, de asemenea, un efect de fondator, chiar dac\xc4\x83, \xc3\xaen mod strict, aceasta nu este o nou\xc4\x83 popula\xc8\x9bie. _NEWLINE_Efectul de fondator este un caz special de deriv\xc4\x83 genetic\xc4\x83. Noua popula\xc8\x9bie este adesea o popula\xc8\x9bie cu un num\xc4\x83r redus de indivizi \xc8\x99i care prezint\xc4\x83 o sensibilitate crescut\xc4\x83 la deriva genetic\xc4\x83, o cre\xc8\x99tere a cosangviniz\xc4\x83rii \xc8\x99i variabilitate genetic\xc4\x83 relativ sc\xc4\x83zut\xc4\x83. Acest lucru poate fi observat \xc3\xaen fondul genetic limitat eviden\xc8\x9biat la popula\xc8\x9biile din Islanda, Insula Pa\xc8\x99telui \xc8\x99i Insula Pitcairn. Un alt exemplu este celebra popula\xc8\x9bie cu frecven\xc8\x9b\xc4\x83 ridicat\xc4\x83 a surzilor din insula Martha's Vineyard care a dus la dezvoltarea unui limbaj al semnelor specific acestei insule (Martha's Vineyard Sign Language].\n_START_SECTION_\nAspecte generale\n_START_PARAGRAPH_\nEfectul fondator este un caz special de deriv\xc4\x83 genetic\xc4\x83 care apare \xc3\xaen cazul \xc3\xaen care un grup mic dintr-o popula\xc8\x9bie se separ\xc4\x83 de popula\xc8\x9bia de origine \xc8\x99i formeaz\xc4\x83 a nou\xc4\x83 popula\xc8\x9bie. Noua colonie poate avea o variabilitate genetic\xc4\x83 mai redus\xc4\x83 dec\xc3\xa2t cea a popula\xc8\x9biei originale \xc8\x99i prin e\xc8\x99antionarea aleatorie a alelelor \xc3\xaen timpul reproducerii, se poate realiza \xc3\xaen mod rapid fixarea lor. Ca o consecin\xc8\x9b\xc4\x83 a endogamiei, colonia este mai predispus\xc4\x83 la dispari\xc8\x9bie. _NEWLINE_Atunci c\xc3\xa2nd o colonie nou format\xc4\x83 este mic\xc4\x83, fondatorii ei pot afecta puternic constitu\xc8\x9bia genetic\xc4\x83 a popula\xc8\x9biei departe \xc3\xaen viitor. La oameni, care au o rat\xc4\x83 redus\xc4\x83 a reproducerii, popula\xc8\x9bia va r\xc4\x83m\xc3\xa2ne cu un efectiv redus pentru multe genera\xc8\x9bii, amplific\xc3\xa2nd astfel efectul de deriv\xc4\x83 genetic\xc4\x83 de la o genera\xc8\x9bie la alta, p\xc3\xa2n\xc4\x83 c\xc3\xa2nd popula\xc8\x9bia ajunge la o anumit\xc4\x83 dimensiune. Alelele care au fost prezente, dar relativ rare, \xc3\xaen popula\xc8\x9bia de origine pot evolua spre una din cele dou\xc4\x83 extreme. Calea de evolu\xc8\x9bie comun\xc4\x83 este pierderea precoce a alelei, \xc3\xaens\xc4\x83  exist\xc4\x83 \xc8\x99i posibilitatea ca alela s\xc4\x83 supravie\xc8\x9buiasc\xc4\x83 \xc8\x99i \xc3\xaen c\xc3\xa2teva genera\xc8\x9bii s\xc4\x83 devin\xc4\x83  mult mai r\xc4\x83sp\xc3\xa2ndit\xc4\x83 \xc3\xaen \xc3\xaentreaga popula\xc8\x9bie. \xc3\x8en noua colonie frecven\xc8\x9ba alelei recesive poate cre\xc8\x99te \xc8\x99i, ca rezultat, se \xc3\xaenregistreaz\xc4\x83 cre\xc8\x99terea num\xc4\x83rului indivizilor homozigo\xc8\x9bi pentru caractere recesive._NEWLINE_Un exemplu bine documentat este reprezentat de migrarea popula\xc8\x9biei Amish \xc3\xaen Pennsylvania \xc3\xaen 1744. Doi membri ai noii colonii erau purt\xc4\x83tori ai aceleia\xc8\x99i alele recesive pentru sindromul Ellis-van Creveld. Membrii coloniei \xc8\x99i descenden\xc8\x9bii acestora tind a fi un izolat religios \xc8\x99i r\xc4\x83m\xc3\xa2n relativ separa\xc8\x9bi de popula\xc8\x9biile din jur. Ca rezultat al mai multor genera\xc8\x9bii de endogamie, sindromul Ellis-van Creveld este acum mult mai r\xc4\x83sp\xc3\xa2ndit \xc3\xaen r\xc3\xa2ndul popula\xc8\x9biei Amish dec\xc3\xa2t \xc3\xaen popula\xc8\x9bia general\xc4\x83._NEWLINE_Varia\xc8\x9bia frecven\xc8\x9bei genelor \xc3\xaentre popula\xc8\x9bia de origine \xc8\x99i colonie poate determina, de asemenea, o divergen\xc8\x9b\xc4\x83 semnificativ\xc4\x83 a celor dou\xc4\x83 grupuri de-a lungul mai multor genera\xc8\x9bii. Astfel distan\xc8\x9ba genetic\xc4\x83 cre\xc8\x99te, cele dou\xc4\x83 popula\xc8\x9bii separate put\xc3\xa2nd deveni \xc3\xaen mod clar diferite, at\xc3\xa2t din punct de vedere genetic c\xc3\xa2t \xc8\x99i fenotipic , proces de divergen\xc8\x9b\xc4\x83 la care contribuie nu numai deriva genetic\xc4\x83, dar \xc8\x99i selec\xc8\x9bia natural\xc4\x83, migra\xc8\x9bia \xc8\x99i muta\xc8\x9biile. Acest poten\xc8\x9bial pentru schimb\xc4\x83ri relativ rapide \xc3\xaen frecven\xc8\x9ba alelelor prezente \xc3\xaen popula\xc8\x9bia coloniei a condus majoritatea oamenilor de \xc8\x99tiin\xc8\x9b\xc4\x83 s\xc4\x83 considere efectul de fondator (\xc8\x99i, prin extensie, deriva genetic\xc4\x83) o for\xc8\x9b\xc4\x83 motrice semnificativ\xc4\x83 \xc3\xaen evolu\xc8\x9bia noilor specii._NEWLINE_Sewall Wright a fost primul care a acordat importan\xc8\x9b\xc4\x83 derivei aleatorii \xc8\x99i popula\xc8\x9biilor mici, recent izolate, propun\xc3\xa2nd teoria schimb\xc4\x83rii echilibrului \xc3\xaen specia\xc8\x9bie. El a fost urmat de Ernst Mayr care a creat multe modele conving\xc4\x83toare pentru a demonstra c\xc4\x83 declinul varia\xc8\x9biei genetice \xc8\x99i m\xc4\x83rimea mic\xc4\x83 a popula\xc8\x9biei ce \xc3\xaenso\xc8\x9besc efectul de fondator au fost foarte importante pentru dezvoltarea de noi specii. Cu toate acestea, ipoteza este mai pu\xc8\x9bin sus\xc8\x9binut\xc4\x83 ast\xc4\x83zi c\xc4\x83ci rezultatele numeroaselor teste experimentale au fost, \xc3\xaen cele mai bune cazuri, echivoce.\n_START_SECTION_\nEfectul de fondator \xc3\xaen serie\n_START_PARAGRAPH_\nEfectul de fondator \xc3\xaen serie apare atunci c\xc3\xa2nd popula\xc8\x9biile migreaz\xc4\x83 pe distan\xc8\x9be lungi. Astfel de migra\xc8\x9bii pe distan\xc8\x9be lungi implic\xc4\x83, de obicei, mi\xc8\x99c\xc4\x83ri relativ rapide urmate de perioade de sedentarizare. Popula\xc8\x9bia fiec\xc4\x83rei migra\xc8\x9bii transport\xc4\x83 doar un subset al diversit\xc4\x83\xc8\x9bii genetice ce caracterizeaz\xc4\x83 migra\xc8\x9bia anterioar\xc4\x83. Ca rezultat, diferen\xc8\x9bele genetice tind s\xc4\x83 creasc\xc4\x83 \xc3\xaen raport cu distan\xc8\x9ba geografic\xc4\x83 a\xc8\x99a cum sunt  descrise de modelul \xe2\x80\x9eizol\xc4\x83rii prin distan\xc8\x9b\xc4\x83\xe2\x80\x9d. Migra\xc8\x9bia oamenilor \xc3\xaen afara Africii se caracterizeaz\xc4\x83 prin efectul de fondator \xc3\xaen serie. Africa are cea mai mare diversitate genetic\xc4\x83, care este \xc3\xaen concordan\xc8\x9b\xc4\x83 cu originea african\xc4\x83 a oamenilor moderni. Dup\xc4\x83 migrarea ini\xc8\x9bial\xc4\x83 din Africa, subcontinentul indian a fost primul punct major de sedentarizare pentru omul modern. Prin urmare, India este pe locul doi din punctul de vedere al diversit\xc4\x83\xc8\x9bii genetice. \xc3\x8en general, diversitatea genetic\xc4\x83 a continentului indian este un subset al diversit\xc4\x83\xc8\x9bii africane, la fel cum diversitatea genetic\xc4\x83 din afara Africii care este un subset al celei din India.\n_START_SECTION_\nEfectul de fondator \xc3\xaen ecologia insular\xc4\x83\n_START_PARAGRAPH_\nPopula\xc8\x9biile fondatoare sunt esen\xc8\x9biale pentru studiul biogeografiei \xc8\x99i ecologiei insulare. Cu toate c\xc4\x83 o \xe2\x80\x9etabula rasa\xe2\x80\x9d natural\xc4\x83 nu este u\xc8\x99or de identificat, o serie de studii clasice privind efectele popula\xc8\x9biilor fondatoare au fost realizate \xc3\xaen urma erup\xc8\x9biei catastrofale a vulcanului Krakatau \xc3\xaen 1883, erup\xc8\x9bie ce a eliminat toate urmele de via\xc8\x9b\xc4\x83 de pe ceea ce mai r\xc4\x83m\xc4\x83sese din insul\xc4\x83. Un alt studiu \xc3\xael constituie urm\xc4\x83rirea biocoloniz\xc4\x83rii insulei Surtsey din Islanda, o nou\xc4\x83 insul\xc4\x83 vulcanic\xc4\x83 care a ap\xc4\x83rut \xc3\xaen lagul oceanului \xc3\xaentre 1963 \xc8\x99i 1967. Un eveniment cu mult mai vechi \xc3\xael reprezint\xc4\x83 erup\xc8\x9bia vulcanului Toba din Sumatra acum aproximativ 73.000 de ani \xc3\xaen urm\xc4\x83. Erup\xc8\x9bia, ce a acoperit unele regiuni din India cu 3-6 metri de cenu\xc8\x99\xc4\x83, a acoperit foarte probabil \xc8\x99i insulele Nicobar \xc8\x99i Andaman, situate mult mai aproape de conul de emisie a cenu\xc8\x99ii, straturile de cenu\xc8\x99\xc4\x83 sufoc\xc3\xa2nd via\xc8\x9ba \xc8\x99i practic repornind biodiversitea insulelor de la zero.\n_START_SECTION_\nEfectul de fondator \xc3\xaen popula\xc8\x9biile umane\n_START_PARAGRAPH_\nDatorit\xc4\x83 diferitelor migra\xc8\x9bii umane de-a lungul istoriei umane, exemplele de efect de fondator sunt frecvente \xc3\xaen diferite popula\xc8\x9bii, \xc3\xaen locuri \xc8\x99i momente diferite. Popula\xc8\x9bia fondatoare efectiv\xc4\x83 a Quebecului a fost de doar 2.600 indivizi. Dup\xc4\x83 doisprezece-\xc8\x99aisprezece genera\xc8\x9bii, cu o cre\xc8\x99tere de opt ori a efectivului popula\xc8\x9biei, dar cu o diluare minim\xc4\x83 a genelor prin c\xc4\x83s\xc4\x83torii, popula\xc8\x9bia Quebecului are ceea ce geneticienii numesc un dezechilibru de leg\xc4\x83tur\xc4\x83 optim.  Rezult\xc4\x83 un num\xc4\x83r redus de variante genetice, inclusiv cele care au fost bine studiate deoarece sunt responsabile de boli ereditare._NEWLINE_Efectul de fondator poate ap\xc4\x83rea, de asemenea, natural atunci c\xc3\xa2nd liniile genetice concurente mor. Acest lucru \xc3\xaenseamn\xc4\x83 c\xc4\x83 o popula\xc8\x9bie fondatoare efectiv\xc4\x83 const\xc4\x83 \xc3\xaen doar acei indivizi a c\xc4\x83ror amprent\xc4\x83 genetic\xc4\x83 poate fi identificat\xc4\x83 la descenden\xc8\x9bi. Deoarece \xc3\xaen reproducerea sexuat\xc4\x83 recombinarea genetic\xc4\x83 asigur\xc4\x83 c\xc4\x83, la fiecare genera\xc8\x9bie, doar jum\xc4\x83tate din materialul genetic al unui p\xc4\x83rinte este prezent la urma\xc8\x99i, unele linii genetice pot disp\xc4\x83rea complet, chiar dac\xc4\x83 exist\xc4\x83 o descenden\xc8\x9b\xc4\x83 numeroas\xc4\x83. Un studiu recent a concluzionat c\xc4\x83 dintre indivizii care au migrat peste podul terestru Bering \xc3\xaen perioada glaciar\xc4\x83, numai 70 \xc8\x99i-au l\xc4\x83sat amprenta genetic\xc4\x83 la descenden\xc8\x9bii moderni, o popula\xc8\x9bie fondatoare efectiv\xc4\x83 redus\xc4\x83, care poate fi u\xc8\x99or gre\xc8\x99it interpretat\xc4\x83 ca \xc8\x99i cum doar 70 de oameni ar fi traversat Beringia spre America de Nord. Interpretarea gre\xc8\x99it\xc4\x83 a conceptului de \xe2\x80\x9eEva mitocondrial\xc4\x83\xe2\x80\x9d este un alt exemplu de acest tip: poate fi dificil de explicat c\xc4\x83 o \xe2\x80\x9eEv\xc4\x83 mitocondrial\xc4\x83\xe2\x80\x9d nu a fost singura femeie ce a tr\xc4\x83it \xc3\xaen acel moment._NEWLINE_\xc3\x8en popula\xc8\x9biile umane, efectul de fondator poate ap\xc4\x83rea prin izolare cultural\xc4\x83 ce duce, inevitabil, la endogamie. De exemplu, popula\xc8\x9biile Amish din Statele Unite, care \xc3\xae\xc8\x99i au originea \xc3\xaentr-un num\xc4\x83r redus de indivizi fondatori, nu au recrutat nou-veni\xc8\x9bi \xc8\x99i tind s\xc4\x83 se c\xc4\x83s\xc4\x83toreasc\xc4\x83 \xc3\xaen cadrul comunit\xc4\x83\xc8\x9bii, sunt exemple de efecte de fondator. De\xc8\x99i \xc3\xaenc\xc4\x83 rare, fenomene cum ar fi polidactilie (degete suplimentare la m\xc3\xa2ini \xc8\x99i picioare, un simptom al sindromului Ellis-van Creveld) sunt mai frecvente \xc3\xaen comunit\xc4\x83\xc8\x9bile Amish dec\xc3\xa2t \xc3\xaen popula\xc8\x9bia american\xc4\x83 \xc3\xaen general. \xc3\x8en mod similar exist\xc4\x83 o frecven\xc8\x9b\xc4\x83 ridicat\xc4\x83 a deficitului \xc3\xaen fumaraz\xc4\x83 printre cei 10.000 de membri ai comunit\xc4\x83\xc8\x9bii Bisericii Fundamentaliste a lui Isus Hristos al Sfin\xc8\x9bilor Ultimelor Zile (Fundamentalist Church of Jesus Christ of Latter Day Saints) care practic\xc4\x83 at\xc3\xa2t endogamia c\xc3\xa2t \xc8\x99i poligamia, \xc3\xaen acest caz estim\xc3\xa2ndu-se c\xc4\x83 75-80% din membrii comunit\xc4\x83\xc8\x9bii sunt rude de s\xc3\xa2nge cu doar doi b\xc4\x83rba\xc8\x9bi - fondatorii John Y. Barlow \xc8\x99i Joseph Smith Jessop._NEWLINE_Un alt exemplu \xc3\xael reprezint\xc4\x83 frecven\xc8\x9ba cecit\xc4\x83\xc8\x9bii totale pentru culori \xc3\xaen r\xc3\xa2ndul locuitorilor din Pingelap, o insul\xc4\x83 din Micronezia. Probabil \xc3\xaen anul 1775, un taifun a redus popula\xc8\x9bia de pe insul\xc4\x83 la doar 20 de persoane. Unul dintre supravie\xc8\x9buitori a fost heterozigot pentru acromatopsie. Dup\xc4\x83 c\xc3\xa2teva genera\xc8\x9bii, prevalen\xc8\x9ba acromatopsiei este de 5% din popula\xc8\x9bie \xc8\x99i 30% sunt purt\xc4\x83tori (\xc3\xaen compara\xc8\x9bie, \xc3\xaen Statele Unite doar 0,003% din popula\xc8\x9bie are acromatopsie complet\xc4\x83)._NEWLINE_De asemenea, \xc3\xaen 1814, 15 coloni\xc8\x99ti britanici au fondat o a\xc8\x99ezare pe Tristan da Cunha, un grup de mici insule \xc3\xaen Oceanul Atlantic la jum\xc4\x83tatea distan\xc8\x9bei \xc3\xaentre Africa \xc8\x99i America de Sud. Aparent, unul dintre coloni\xc8\x99ti a purtat o alel\xc4\x83 recesiv\xc4\x83 pentru retinita pigmentar\xc4\x83, o form\xc4\x83 progresiv\xc4\x83 de orbire care afecteaz\xc4\x83 persoanele homozigote. Printre cei 240 de descenden\xc8\x9bii ai coloni\xc8\x99tilor fondatori  ce tr\xc4\x83iau pe insul\xc4\x83 la sf\xc3\xa2r\xc8\x99itul anilor 1960, 4 au avut retinit\xc4\x83 pigmentar\xc4\x83. Frecven\xc8\x9ba alelei care determin\xc4\x83 aceast\xc4\x83 boal\xc4\x83 este de zece ori mai mare pe Tristan da Cunha dec\xc3\xa2t \xc3\xaen popula\xc8\x9biile de origine ale fondatoriilor._NEWLINE_Mai multe boli grave exist\xc4\x83 \xc3\xaen anumite popula\xc8\x9bii de evrei. Evreii a\xc8\x99kenazi, de exemplu, au un risc crescut de a suferi de boala Tay-Sachs, o afec\xc8\x9biune fatal\xc4\x83 la copiii mici."